**ОТЛОЖЕНО НАЧИСЛЯВАНЕ НА ДАНЪК ВЪРХУ ДОБАВЕНАТА СТОЙНОСТ ПРИ ВНОС (ново - ДВ, бр. 98 от 2018 г., в сила от 01.07.2019 г.)**

**Отложено начисляване на данък върху добавената стойност при внос** *(чл. 57, ал. 5 от ЗДДС и Глава двадесета „а“ „Отложено начисляване на данъка при внос“)* дава право на **вносителя** (при наличие на условията за прилагане на отложеното начисляване на данъка) **сам да начисли данъка** *при вноса на стоки, посочени в приложение № 3 към ЗДДС* като за начисления данък вносителят има право на данъчен кредит при условията на глава седма „Данъчен кредит“ от същия закон.

Съгласно § 1, т. 38 от ДР на ЗДДС (изм. – ДВ, бр. 94 от 2010 г., бр. 58 от 2016 г.), **вносител** е лицето-длъжник за заплащане на вносните мита, както и лицето, получило стоки на територията на страната от трети страни или територии, които са част от митническата територия на Европейския съюз.

**Внимание:** Отложено начисляване на данък върху добавената стойност при внос се прилага **от 01.07.2019 г.**

**УСЛОВИЯ ЗА ПРИЛАГАНЕ НА ОТЛОЖЕНО НАЧИСЛЯВАНЕ НА ДАНЪК ВЪРХУ ДОБАВЕНАТА СТОЙНОСТ ПРИ ВНОС**

**(чл. 167а от ЗДДС)**

Отложено начисляване на данък при внос може да се прилага от **лице,** което към датата на вноса отговаря **едновременно** на следните условия:

1. извършва внос на **стоки**, посочени в **приложение № 3** **към ЗДДС**;

2. всяка стока, декларирана в митническия документ за **внос, е с митническа стойност, равна на или по-голяма от 50 000 лв.**;

3. регистрирано е на основание чл. 96, 97 или чл. 100, ал. 1 от ЗДДС не по-малко от 6 месеца преди извършване на вноса;

4. няма изискуеми и неизплатени публични задължения, събирани от Националната агенция за приходите.

**Стоки, при вноса на които може да се прилага отложено начисляване на данъка** (приложение № 3 към чл. 167а от ЗДДС)

| Глави от Код по КН на ЕС | Описание на стоката |
| --- | --- |
| Глава 25 | Сол; сяра; пръст и камъни; гипс, вар и цимент |
| Глава 26 | Руди, шлаки и пепели |
| Глава 28 | Неорганични химични продукти; неорганични или органични съединения на благородни метали, на радиоактивни елементи, на редкоземни метали или на изотопи |
| Глава 29 | Органични химични продукти |
| Глава 72 | Чугун, желязо и стомана |
| Глава 73 | Изделия от чугун, желязо или стомана |
| Глава 74 | Мед и изделия от мед |
| Глава 75 | Никел и изделия от никел |
| Глава 76 | Алуминий и изделия от алуминий |
| Глава 78 | Олово и изделия от олово |
| Глава 79 | Цинк и изделия от цинк |
| Глава 80 | Калай и изделия от калай |

**РЕД ЗА ОТЛОЖЕНО НАЧИСЛЯВАНЕ НА ДАНЪК ПРИ ВНОС (чл. 167б от ЗДДС)**

**Вносителят** декларира в подадения **митнически документ** за внос, че ще прилага отложено начисляване на данък при внос.

Изпълнението на условията по чл. 167а, т. 3 и 4 от ЗДДС се проверява **служебно** от митническите органи:

- по чл. 167а, т. 3 - чрез проверка в публичната част от регистъра по чл. 94, ал. 1 от закона, на посочената в чл. 169 от закона публична информация;

- по чл. 167а, т. 4 - по реда на чл. 87, ал. 11 от ***Данъчно-осигурителния процесуален кодекс***.

Когато вносителят отговаря на условията по чл. 167а от ЗДДС, митническите органи **вдигат стоките,** **без данъкът да е ефективно внесен или обезпечен**.

**НАЧИСЛЯВАНЕ НА ДАНЪК ВЪРХУ ДОБАВЕНА СТОЙНОСТ**

**(чл. 57, ал. 6 от ЗДДС)**

При отложеното начисляване на данък върху добавената стойност вносителят **начислява** данъка за данъчния период, през който е възникнало данъчното събитие по чл. 54 от ЗДДС, върху данъчна основа, определена по реда на чл. 55 от същия закон, с протокол, като:

- включи **размера на данъка** при определяне на резултата за съответния данъчен период в справка-декларацията за ДДС за този данъчен период;

- посочи **митническия документ за внос** и отрази размера на данъка в дневника за продажбите за съответния данъчен период.

Вносителят начислява данъка **с протокол по чл. 117, ал. 2 от ЗДДС** (чл. 81, ал. 1, т. 2 от ППЗДДС).

При отложено начисляване на данъка при внос за вносителят възниква задължение **за отразяването му** в отчетните регистри по чл. 124 от ЗДДС, като:

1. посочи издадения протокол **в 15-дневен срок от данъчното събитие по чл. 54 от ЗДДС** в колона 8а "Доставка по чл. 163а или внос по чл. 167а от ЗДДС" на **дневника за продажби** за този данъчен период с код "03" и посочи данъчната основа в колони 9 и 11, съответно данъка в колони 10 и 12, на приложение № 10;

2. посочи **митническия документ за внос**, по който е отложено начисляването на данъка, и попълни колони от 1 до 8 вкл. на приложение № 10 на **дневника за продажби** за този данъчен период.

**ПРАВО НА ПРИСПАДАНЕ НА ДАНЪЧЕН КРЕДИТ**

**(чл. 167б, ал. 3 от ЗДДС)**

За **самоначисления от вносителя данък върху добавената стойност** за осъществения от него внос същият **има право на приспадане на данъчен кредит** при условията на глава седма „Данъчен кредит“ от ЗДДС.

**Вносителят** упражнява правото на приспадане на данъчен кредит за данъчния период, през който е възникнало това право, или в един от следващите дванадесет данъчни периода като:

1. посочи издадения **протокол** в колона 8а "Доставка по чл. 163а или внос по чл. 167а от ЗДДС" на **дневника за покупки** с код "03" и посочи данъчната основа в колони 9, 10 или 12 и начисления данък в колони 11 или 13 на приложение № 11 (т. 1 на чл. 49а, ал. 5 от ППЗДДС - попр., ДВ, бр. 5 от 2019 г., изм., ДВ, бр. 25 от 2020 г., в сила от 20.03.2020 г.);

2. посочи **митническия документ за внос**, по който е отложено начисляването на данъка, като попълва само информацията в колони от 1 до 8 на приложение № 11 на **дневника за покупките**.